ชี้ระเบียบกระทรวงการคลังไม่กระทบ สธ. เตรียมส่งหนังสือแจ้ง รพ.
ปิยะสกล ยันพร้อมช่วย-ขอให้ใจเย็น,จากกรณีที่กระทรวงการคลังออกระเบียบว่าด้วยการจ้างพนักงานหรือลูกจ้างโดยใช้จ่ายเงินนอกงบประมาณ พ.ศ.2561 ระบุว่า กรณีส่วนราชการมีความจำเป็นต้องจ้างพนักงานหรือลูกจ้างให้ขอทำความตกลงกับกระทรวงการคลังก่อน โดยต้องแสดงเหตุผลความจำเป็น เพื่อประกอบการพิจารณาด้วย ส่งผลให้เกิดกระแสวิพากษ์วิจารณ์ในโรงพยาบาลสังกัดกระทรวงสาธารณสุข (สธ.) จนมีบางแห่งเตรียมขึ้นป้ายคัดค้านระเบียบดังกล่าวนั้น,ศ.นพ.ปิยะสกล สกลสัตยาทร รมว.สาธารณสุข ให้สัมภาษณ์ระหว่างเดินทางไปประชุมสมัชชาอนามัยโลกสมัยที่ 71 ที่นครเจนีวา สมาพันธรัฐสวิส ว่า ไม่ได้นิ่งนอนใจในเรื่องดังกล่าว ได้โทรศัพท์ประสานไปยัง รมว.คลังแล้ว และได้มอบหมาย นพ.ธวัช สุนทราจารย์ ผู้ช่วย รมว.สธ. และ นพ.เจษฎา โชคดำรงสุข ปลัด สธ.พร้อมทั้งผู้บริหารเข้าหารือกับกระทรวงการคลัง เพื่อขอให้พิจารณาหาทางออกเรื่องดังกล่าว อย่างไรก็ตาม ขอให้ลูกจ้างพนักงาน สธ.ทั้งหมดใจเย็นๆ ยืนยันว่าทางผู้บริหาร สธ.ไม่ได้นิ่งเฉย จะหาทางช่วยเหลืออย่างสุดความสามารถแน่นอน และตนจะรีบเดินทางกลับไปยังประเทศไทยให้เร็วที่สุด คาดว่าน่าจะถึงไทยประมาณวันที่ 25 พ.ค.นี้ เพื่อช่วยกันแก้ปัญหาดังกล่าว,ด้าน นพ.เจษฎากล่าวภายหลังการหารือร่วมกับกระทรวงการคลัง ว่า ระเบียบดังกล่าวไม่กระทบกับ สธ. เพราะ สธ.ได้ทำข้อตกลงกับทางกระทรวงการคลังมาก่อนหน้านี้แล้ว โดย สธ.มีระเบียบ สธ.ว่าด้วยเงินบำรุงของหน่วยบริการในสังกัด สธ. พ.ศ.2561 ซึ่งลงนามโดย ศ.นพ.ปิยะสกล เมื่อวันที่ 29 ม.ค.2561 มีสาระสำคัญส่วนหนึ่งระบุถึงการจ่ายเงินบำรุงเพื่อเป็นค่าจ้างลูกจ้างชั่วคราวหรือลูกจ้างรายคาบ เพื่อเป็นค่าจ้างและค่าตอบแทนแก่พนักงานกระทรวงสาธารณสุข (พกส.) และการจ่ายเงินบำรุงให้แก่ พกส. ตามสิทธิ–ประโยชน์ที่ สธ.กำหนด ดังนั้น สธ.จึงปฏิบัติเหมือนเดิมทุกอย่าง ขอให้บุคลากร สธ.สบายใจได้ ทั้งนี้ กระทรวงการคลังจะมีการออกหนังสือแนบท้ายข้อเท็จจริงดังกล่าวด้วย และ สธ.จะส่งส่วนแนบท้ายนี้ไปยังหน่วยบริการในสังกัดทั่วประเทศเพื่อทำความเข้าใจต่อเรื่องดังกล่าวต่อไป,จากการหารือกับอธิบดีกรมบัญชีกลาง คำสั่งฉบับนี้ไม่กระทบต่อ สธ. เพราะเราทำระเบียบข้อตกลงร่วมกับกระทรวงการคลังไปแล้ว ส่วนกรณีระเบียบของกระทรวงการคลังที่ออกมาฉบับล่าสุดนี้ จะใช้ในส่วนราชการอื่นที่ไม่เคยทำข้อตกลงกับกระทรวงการคลังมาก่อน ปลัด สธ.กล่าว.
จากกรณีที่กระทรวงการคลังออกระเบียบว่าด้วยการจ้างพนักงานหรือลูกจ้างโดยใช้จ่ายเงินนอกงบประมาณ พ.ศ.2561
กระทรวงการคลัง,พนักงาน,ลูกจ้าง,เงินนอกงบประมาณ,ปิยะสกล สกลสัตยาทร,ข่าวทั่วไป